Østjyllands Politi har onsdag eftermiddag været massivt tilstede i Bispehaven i Aarhus V og har afspærret flere steder i området.

I en pressemeddelelse oplyser politiet, at det skyldes et stort slagsmål, som er endt med knivstik.

Politiet fik klokkken 17.07 en anmeldelse om, at en gruppe havde været i slagsmål ved Bispehavevej 47.

Foto: Øxenholt Foto

De foreløbige undersøgelser tyder også på, at en gruppe mænd har været oppe at slås på stedet.

Ifølge politiet skulle der i den forbindelse være blevet sluppet en hund løs. Kort efter kom en 25-årig mand til stedet og trak en kniv, som han stak hunden med.

Læs også Østjyllands Politi afviser kritik fra 'krænkede' Brøndby-fans

Samtidig blev en 18-årig mand formentlig stukket i skulder og lår. Han forsvandt dog fra stedet i bil sammen med flere andre.

En hundepatrulje eftersatte bilen, der havde sat kurs mod skadestuen. I bilen sad fire andre personer, der alle blev anholdt og kørt til politigården i Aarhus.

Foto: Øxenholt Foto

Da politiet ankom til gerningsstedet befandt den 25-årige mand med kniven sig fortsat på stedet. Han blev anholdt og kørt med på politigården.

Hunden, der var blevet stukket, lå på jorden og var så ilde tilredt, at betjentene var nødsaget til at aflive den ved brug af tjenestevåben. Hunden er nu blevet afhentet og kørt væk fra stedet.

Den døde hund bliver båret væk i en sort plastikpose. Foto: Øxenholt Foto

Østjyllands Politi er fortsat i fuld gang med efterforskningen og kan på nuværende tidspunkt ikke oplyse yderligere om hændelsesforløbet eller baggrunden for slagsmålet.

Politiet vil meget gerne høre fra vidner, der har set personerne i området ved Bispehavevej 47. Henvendelse kan ske på telefon 114.